Baba sterf toe hy in boorgat valSoek-en-reddingspanne asook lede van die gemeenskap het sedert Saterdag onverpoos gegrawe om die seuntjie se liggaam te vind. (Foto: Verskaf) Die liggaam van ’n 18 maande oue babaseuntjie is Maandag in die vroeë oggendure eindelik na die oppervlak gebring nadat dié kind oor die naweek in ’n boorgat buite Tzaneen, Limpopo, geval het. Volgens konst. Maphure Manamela, woordvoerder van die polisie, het soek-en-reddingspanne asook lede van die gemeenskap sedert Saterdag onverpoos grond opgegrawe by die boorgat in die Joppe-nedersetting in die Letsitele-polisiegebied buite Tzaneen. Die kind is amptelik as Mighty Baloyi geïdentifiseer. Manamela kon nie tans meer inligting gee oor hoe dit gebeur het dat Baloyi in die boorgat beland het nie en het gesê dit maak deel uit van die polisie se ondersoek na die voorval. Hy het namens die polisie ’n beroep op ouers gedoen om nie hul kinders, veral baie jong kinders, onder hul oë uit te laat nie. ŉ Geregtelike doodsondersoek word gedoen.